CELEX: 62011TN0573
Language: el
Date: 2011-11-04 00:00:00
Title: Υπόθεση T-573/11: Προσφυγή της 4ης Νοεμβρίου 2011 — JAS κατά Επιτροπής

28.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 25/55
            
         
      Προσφυγή της 4ης Νοεμβρίου 2011 — JAS κατά Επιτροπής
      (Υπόθεση T-573/11)
      (2012/C 25/107)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα: JAS Jet Air Service France (JAS) (Γαλλία) (εκπρόσωπος: T. Gallois, δικηγόρος)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την από 5 Αυγούστου 2011 απόφαση της Επιτροπής επί της υποθέσεως REM 01/2008, καθόσον με την απόφαση αυτή:
                  
                              —
                           
                           
                              κρίθηκε ότι δεν συνέτρεχε ειδική περίπτωση και
                           
                        
                              —
                           
                           
                              απορρίφθηκε η αίτηση διαγραφής εισαγωγικών δασμών ύψους 1 001 778,20 ευρώ, την οποία υπέβαλε η εταιρία JAS JET AIR SERVICE στις 24 Ιανουαρίου 2008·
                           
                        
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, η προσφεύγουσα προβάλλει πέντε λόγους ακυρώσεως.
      
                  1)
               
               
                  Ο πρώτος λόγος ακυρώσεως αντλείται από παράβαση της υποχρεώσεως αιτιολογήσεως, καθόσον η Επιτροπή στηρίχθηκε σε σκεπτικό υποθετικού χαρακτήρα.
               
            
                  2)
               
               
                  Ο δεύτερος λόγος ακυρώσεως αντλείται από προσβολή των δικαιωμάτων άμυνας, καθόσον η Επιτροπή δεν απαίτησε από τις εθνικές διοικητικές αρχές να προσκομίσουν τα πρωτότυπα ή τα αντίγραφα των τελωνειακών διασαφήσεων τα οποία αποτελούν αντικείμενο της αιτήσεως διαγραφής δασμών, μολονότι τα έγγραφα αυτά αποδεικνύουν ότι διενεργήθηκε επιτόπιος έλεγχος των εμπορευμάτων.
               
            
                  3)
               
               
                  Ο τρίτος λόγος ακυρώσεως αντλείται από παρατυπίες κατά την εξέταση του φακέλου της υποθέσεως συνιστάμενες στην αντιστροφή του βάρους αποδείξεως, δεδομένου ότι η Επιτροπή, στηριζόμενη στις διαβεβαιώσεις των εθνικών αρχών περί του ότι οι επίμαχες τελωνειακές διασαφήσεις είχαν χαθεί, έκρινε ότι δεν αποδείχθηκε η διενέργεια επιτόπιου ελέγχου των εμπορευμάτων από τις τελωνειακές αρχές. Η προσφεύγουσα ισχυρίζεται ότι η Επιτροπή δεν μπορεί να χρησιμοποιήσει την αμέλεια αυτή των εθνικών αρχών σε βάρος της ίδιας της προσφεύγουσας.
               
            
                  4)
               
               
                  Ο τέταρτος λόγος ακυρώσεως αντλείται από παράβαση του άρθρου 239 του κοινοτικού τελωνειακού κώδικα (1), καθόσον η Επιτροπή περιόρισε το πεδίο εφαρμογής της έννοιας της «ειδικής περιπτώσεως».
               
            
                  5)
               
               
                  Ο πέμπτος λόγος ακυρώσεως αντλείται από πλάνη περί τα πραγματικά περιστατικά και από πρόδηλη πλάνη εκτιμήσεως, καθόσον η Επιτροπή έκρινε ότι δεν συνέτρεχε «ειδική περίπτωση» κατά την έννοια του άρθρου 239 του τελωνειακού κώδικα, μολονότι η περίπτωση της προσφεύγουσας ήταν όμοια με αυτήν άλλης, ολλανδικής, εταιρίας στην οποία είχε ανατεθεί η μεταφορά εμπορευμάτων και για την οποία έγινε δεκτό από την Επιτροπή ότι συνέτρεχε «ειδική περίπτωση».
               
            
         (1)  Κανονισμός (ΕΟΚ) 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302, σ. 1).